16. EMU@10: Prvých desať rokov fungovania Hospodárskej a menovej únie a výzvy do budúcnosti (
Po ukončení hlasovania:
Reinhard Rack
(DE) Vážený pán predsedajúci, rád by som vzniesol procedurálnu námietku. Práve sme hlasovali o mnohých spoločných pozmeňujúcich a doplňujúcich návrhoch Skupiny Európskej ľudovej strany (kresťanských demokratov) a európskych demokratov a Socialistickej skupiny v Európskom parlamente. Naše zoznamy o poradí hlasovania vždy obsahujú skratku PSE/PPE-DE. Podľa abecedy je však poradie opačné. Existuje nejaké procedurálne pravidlo, ktorým je možné vysvetliť prirodzené uprednostnenie socialistov?
(protestné pokrikovanie)
Predsedajúci
Pán Rack, som rád, že vám môžem odpovedať ihneď, pretože administratívne služby ma informujú, že označenie tých, ktorí podpísali pozmeňujúce a doplňujúce návrhy predložené politickými skupinami spoločne, je prepísané do hlasovacieho zoznamu presne v tom istom poradí, v akom skupiny uviedli podpísanie. Preto v tomto prípade nie je možné použiť abecedné poradie.
